TQM ดึง “ธนา เธียรอัจฉริยะ” นั่งบอร์ด เจ้าตัวยันควบตำแหน่งที่ปรึกษา SCB
TQM ดึง "ธนา เธียรอัจฉริยะ" นั่งบอร์ด เจ้าตัวยันควบตำแหน่งที่ปรึกษา SCB ต่อ
TQM ดึง "ธนา เธียรอัจฉริยะ" นั่งบอร์ด เจ้าตัวยันควบตำแหน่งที่ปรึกษา SCB ต่อ
12 พ.ย. 2563

บริษัท ทีคิวเอ็ม คอร์ปอเรชั่น จำกัด (มหาชน) หรือ TQM เปิดเผยว่า ที่ประชุมคณะกรรมการบริษัทมีมติกำหนดการประชุมวิสามัญผู้ถือหุ้น ครั้งที่ 1/2563 ดังนี้ อนุมัติการแต่งตั้งนายธนา เธียรอัจฉริยะ เป็นกรรมการใหม่ของบริษัทฯ ซึ่งส่งผลให้กรรมการของบริษัทฯ เพิ่มขึ้นจาก ปัจจุบัน จำนวน 9 คน เป็น 10 คน
ทั้งนี้ นางนภัสนันท์ พรรณนิภา ประธานเจ้าหน้าที่บริหาร TQM กล่าวว่า การแต่งตั้งนายธนาเข้ามาเป็นกรรมการบริษัทในครั้งนี้ เนื่องจากเป็นผู้ที่มีความสามารถทางด้านการตลาดและดิจิทัล ก่อนหน้านี้เคยได้ร่วมงานกันด้านการศึกษา และจึงได้ชักชวนเข้ามาร่วมงาน เพื่อให้ส่วนร่วมในการช่วยพัฒนางานด้านการตลาดและดิจิทัล ซึ่งเป็นหนึ่งสิ่งที่บริษัทให้ความสำคัญในการผลักดันเพื่อสร้างการเติบโตอย่างต่อเนื่อง ซึ่งหากผู้ถือหุ้นให้ความเห็นชอบก็คาดว่านายธนาจะเริ่มมาทำงานกับ TQM ได้ตั้งแต่ต้นปี 64
ด้าน นายธนา เธียรอัจฉริยะ เปิดเผยว่า ตนจะเข้ามาช่วยงาน TQM ในการเพิ่มศักยภาพทางด้านการตลาดและดิจิทัล ซึ่งเป็นสิ่งที่ TQM มุ่งเน้นในการสร้างโอกาสทางธุรกิจ สามารถเข้ามาต่อยอดธุรกิจให้ผลักดันการเติบโตได้อย่างต่อเนื่อง และเป็นสิ่งที่นายอัญชลิน พรรณนิภา นางนภัสนันท์ พรรณนิภา ผู้บริหารระดับสูงของ TQM มองเห็นในจุดนี้
“ผมกับผู้บริหารระดับสูงของ TQM ทั้ง 2 ท่าน ก็รู้จักกันอยู่แล้ว ช่วยเหลืองานด้านการศึกษามาก่อน และพอดีทาง TQM ก็อยากพัฒนางานด้านการตลาดและดิจิทัลให้ดียิ่งขึ้น มองหาโอกาสใหม่ๆในการต่อยอดธุรกิจ ก็ได้ชักชวนผมเข้ามาร่วมงานด้วย ผมก็ยินดีและเข้าช่วยเหลือ TQM และไม่ติดขัดกฎระเบียบใดๆจากที่เดิม เพราะตอนนี้ผมไม่ได้เป็น CMO และไม่มีตำแหน่งด้านบริหารใน SCB แล้ว แต่เป็นที่ปรึกษาให้อยู่ในส่วนของด้านการตลาด ดิจิทัล พีอาร์ และโปรเจ๊คที่ผมดูที่ร่วมกับ SCB คือ Robinhood ผมสามารถมานั่งเป็นกรรมการบริษัทอื่นได้ และก็จะเข้ามาช่วย TQM ในงานที่ผู้บริหารทั้ง 2 ท่านให้เกียรติชักชวนมา แต่เริ่มงานจริงๆก็คงเป็นปีหน้า” นายธนา กล่าว
ทั้งนี้ นายธนา โพสต์ข้อความใน Facebook ส่วนตัว ระบุข้อความว่า ได้แจ้งกับทางประธานเจ้าหน้าที่บริหาร ธนาคารไทยพาณิชย์ จำกัด (มหาชน) หรือ SCB ว่าจะขอลาออกจากตำแหน่งรองผู้จัดการใหญ่อาวุโส Chief Marketing Officer (CMO) มาเป็นที่ปรึกษา เริ่มตั้งแต่เดือน พ.ย. นี้ หลังจากหารือกันเป็นเวลา 1 ปีแล้ว แต่ยังช่วย SCB ในด้านไอเดียการตลาด และการประชาสัมพันธ์ รวมถึงเป็นประธานบริษัทที่ทำแอปพลิเคชั่น robinhood อยู่ รวมถึงโครงการใหม่ๆที่ทาง SCB มอบหมาย แต่ไม่ได้มีตำแหน่งในทางบริหารโดยตรงแล้ว สาเหตุหลักๆคือต้องการไปทำหน้าที่กรรมการในบริษัทที่ตัวเองสนใจและคิดว่ามีประโยชน์ทั้งสองฝั่ง
 
 